DA Den Europæiske Unions Tidende C 315/8

Offentliggørelse af en ansøgning om godkendelse af en mindre ændring i henhold til artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012

(2016/C 315/04)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring, jf. artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»TOMA PIEMONTESE«

EU-nr.: PDO-IT-02127 — 18.3.2016

BOB ( X ) BGB ( ) GTS ( )

1. Ansøgende sammenslutning og legitim interesse

Consorzio di Tutela del Formaggio Toma Piemontese DOP [sammenslutning til beskyttelse af BOB-osten »Toma Piemontese«)] Via Silvio Pellico, 10 10022 Carmagnola (TO) ITALIEN Tlf. +39 0110565985. Fax +39 0110565989 E-mail: promo.formaggi@produttorilattepiemonte.com

Ovennævnte beskyttelsessammenslutning er berettiget til at indgive en ansøgning om ændring i henhold til artikel 13, stk. 1, i dekret nr. 12511 af 14. oktober 2013 fra ministeriet for politik for landbrug og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Beskrivelse af produktet — ☐ Bevis for oprindelse — ☐ Produktionsmetode — ☐ Tilknytning — ☒ Mærkning — ☐ Andet [angives nærmere]

4. Type ændring(er)

— ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som ikke kræver ændring af det offentliggjorte enhedsdokument. — ☒ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som kræver ændring af det offentliggjorte enhedsdokument. — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken et enhedsdokument (eller lignende) ikke er blevet offentliggjort. — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

Ændringen gør det muligt at gengive papiretiketten i sort/hvid, når produktet sælges i portioner eller færdigpakket. Ændringen har vist sig at være nødvendig, fordi printerne, der anvendes til at fremstille etiketter til færdigpakket ost eller ost i portioner, ofte kun kan udskrive i sort/hvid. Denne form for mærkning udføres enten af store detailhandlere eller af udskæringsvirksomhederne.

Derfor er følgende punktum indsat efter artikel 8, syvende punktum, i varespecifikationen og i punkt 3.5, sidste afsnit, i enhedsdokumentet:

»Når produktet sælges i portioner eller færdigpakket, må logoet for osten med den beskyttede oprindelsesbetegnelse »Toma Piemontese« og den halvfede ost med den beskyttede oprindelsesbetegnelse »Toma Piemontese« gengives i sort/hvid«.

Desuden er sort/hvide logoer også blevet tilføjet varespecifikationen som vist nedenfor.

For at bringe terminologien i overensstemmelse med terminologien i Europa-Parlamentets og Rådets forordning (EU) 1169/2011 (3) er betegnelsen »pre-packaged« erstattet med betegnelsen »pre-packed« (færdigpakket) i sidste punktum af artikel 8 i den engelske udgave af varespecifikationen og i første punktum i punkt 3.5 i enhedsdokumentet.

ENHEDSDOKUMENT

»TOMA PIEMONTESE«

EU-nr.: PDO-IT-02127 — 18.3.2016

BOB ( X ) BGB ( )

1. Betegnelse

»Toma Piemontese«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Toma Piemontese« er en ost, der udelukkende fremstilles af komælk, enten sødmælk eller letmælk.

Det færdige produkt skal have følgende kendetegn:

— Form: cylinderformet med flade eller næsten flade overflader og let udadbuede sider.

— Mål: 15-35 cm i diameter, side på 6-12 cm.

— Vægt: 1,8 til 9 kg

(dimensioner og vægt svarer til de værdier, der registreres i begyndelsen af modningsfasen).

— Skorpe for den type, der fremstilles af sødmælk: elastisk og glat, lys strågul og rødbrun, afhængigt af modningsgraden, ikke spiselig.

— Skorpe for den type, der fremstilles af letmælk: ikke særlig elastisk, rustikt udseende, mørk strågul til rødbrun, ikke spiselig.

— Ostemassens struktur: for den type, der fremstilles af sødmælk: blød ostemasse med små spredte huller; for den type, der fremstilles af letmælk: elastisk eller halvfast ostemasse (som udvikler sig i løbet af modningsfasen), med små huller.

— Ostemassens farve: cremefarvet.

— Smag: blød og behagelig med en delikat aroma, for den type, der fremstilles af sødmælk; intens og harmonisk smag, hvis parfumerede aroma bliver mere og mere karakteristisk i løbet af modningsfasen for den type, der fremstilles af letmælk.

— Fedtindhold i tørstoffet: mindst 40 % for den type, der fremstilles af sødmælk; mindst 20 % for den type, der fremstilles af letmælk.

3.3. Foder (kun for produkter af animalsk oprindelse) og råvarer (kun for forarbejdede produkter)

Kvægets foder skal bestå af grøntfoder eller konserveret grøntfoder eller tørret foder fra græsgange, græsenge eller marker og enge samt hø, der hovedsagelig stammer fra det afgrænsede geografiske område.

Råvarer: Komælk, salt, kalveløbe, eventuelt mælkesyrebakterier og/eller naturlige mælkesyrekulturer. De naturlige mælkesyrekulturer skal være fremstillet i produktionsområdet og/eller stamme fra tidligere forarbejdning af mælken.

3.4. Specifikke etaper af produktionen, som skal finde sted i det afgrænsede geografiske område

Hele produktionsprocessen (kvægopdræt, mælkeproduktion, koagulering, forarbejdning af koaglet, formning, dræning, saltning og modning af osten) skal finde sted i det område, der er angivet i punkt 4.

3.5. Særlige regler vedrørende udskæring, rivning eller emballering osv. af det produkt, som betegnelsen henviser til

Osten kan markedsføres hel, udskåret, i portioner eller færdigpakket. Udskæringen i portioner og færdigpakningen kan også finde sted uden for det geografiske produktionsområde.

Overensstemmelsesmærkningen forud for markedsføringen finder sted ved at påføre en papiretiket (med en diameter på 14-27 cm) og et stempel midt på en af stykkernes flader ved hjælp af et segl til formålet med den beskyttede oprindelsesbetegnelses logo og bogstavet »S« for det produkt, der fremstilles af letmælk. Først efter denne mærkning må produktet markedsføres med den beskyttede oprindelsesbetegnelse »Toma Piomentese«.

Papiretiketten kan påsættes med fødevarelim.

Den beskyttede oprindelsesbetegnelse »Toma Piemontese«s logo består af en stiliseret blå ko med påtegnelsen »Toma Piemontese« skrevet med hvid skrift omgivet af en cirkel i det italienske flags farver.

Oprindelsesmærket består af et plasticsegl, i midten af hvilket der er tegnet et kohoved med et stiliseret »T«; den alfanumeriske kode, der identificerer producenten, og som består af et stort bogstav og et tal med to chifre, skal være placeret til venstre for tegningen. For »Toma Piemontese« fremstillet af letmælk skal der være et stort »S« i det lille felt til dette formål over logoet i midten.

Den beskyttede oprindelsesbetegnelse »Toma Piemonteses« logo findes midt på papiretiketten, og påtegnelsen »Toma Piemontese« er skrevet i den grønne ydercirkel. »Semigrasso« (fremstillet af letmælk) skal også være angivet, hvis der er tale om »Toma Piemontese« fremstillet af letmælk. Når produktet markedsføres i portioner, skal det være påført det samme logo.

Når produktet sælges i portioner eller færdigpakket, må logoet for osten med den beskyttede oprindelsesbetegnelse »Toma Piemontese« og den halvfede ost med den beskyttede oprindelsesbetegnelse »Toma Piemontese« gengives i sort/hvid.

4. Kort angivelse af det geografiske områdes afgrænsning

Det geografiske område, hvor mælken stammer fra, og hvor »Toma Piemontese«-osten forarbejdes og modnes, omfatter følgende provinser: Novare, Vercelli, Biella, Torino, Coni og Verbania Cusio Ossola og kommunerne Monastero Bormida, Roccaverano, Mombaldone, Olmo Gentile og Serole i provinsen Asti og kommunerne Acqui Terme, Terzo, Bistagno, Ponti og Denice i provinsen Alessandria.

5. Tilknytning til det geografiske område

Det afgrænsede område er kendetegnet ved en god fordeling af nedbørsmængden, der årligt ligger på 800-1 500 mm, som er lavest om vinteren og topper i foråret og har sekundære perioder med meget nedbør om sommeren og i efteråret — med gode muligheder for vanding i lavlandet. Klimaforholdene, der bestemmes af en kombination af særlige solforhold (med en gennemsnitlig absolut værdi på 5,4 soltimer om dagen, en maksimumværdi på 8,4 soltimer om dagen i juli og en minimumværdi på 3,5 soltimer om dagen i henholdsvis november og december) og jordens karakteristika, er unikke for Europa. Disse jordbunds- og klimaforhold har indvirkning på karakteristikaene for foderet, der i mindre grad udsættes for varme- og vandstress, hvilket fremmer en kraftig vækst. Græsgangene, græsengene og foderafgrøderne er generelt især rige på rajgræs, lucerne og andre græsarter og bælgplanter af høj kvalitet, f.eks. kløver. Foderets høje kvalitet sikrer en fremragende mælkeproduktion, som kommer til udtryk i ostene i form af en unik smag.

Avlsdyrene har også gavn af disse særlige forhold, der har indflydelse på dyrenes velfærd gennem deres opstaldningsforhold.

Ostemagernes specifikke færdigheder på tidspunktet for ituskæringen af koaglet er afgørende for, at der opnås en ostemasse af passende konsistens, som er blød med små, spredte huller.

Osten er kendetegnet ved en ostemasse med blød struktur og små spredte huller.

De særlige klimaforhold, f.eks. de store nedbørsmængder, den høje luftfugtighed og de karakteristiske solforhold, kombineret med håndelaget hos ostemagerne, der har været i stand til at udnytte dem optimalt, har gjort det muligt at udnytte det afgrænsede produktionsområdes potentiale fuldt ud i »Toma Piemontese«, som er en ostetype, der hovedsagelig er kendetegnet ved en særlig blød ostemasse. På tidspunktet for ituskæringen af koaglet, som fremstilles uden opvarmning eller ved meget let delvis opvarmning, opnår ostemagerne, takket være deres særlige håndelag, ostekorn, som sikrer den rette balance mellem ostemassen og vallen.

Derudover gør den særlige modning, som traditionelt finder sted i naturlige grotter eller under passende forhold, og som er kendetegnet ved en meget høj luftfugtighed, det muligt også i denne fase at bevare ostemassens blødhed.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

Den konsoliderede udgave af varespecifikationen kan ses på internettet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for politik for landbrug og skovbrug (www.politicheagricole.it), klikke på »Prodotti DOP e IGP« (øverst til højre på skærmen), herefter på »Prodotti DOP, IGP e STG« (til venstre på skærmen), og endelig på »Disciplinari di produzione all'esame dell'UE«.

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.

(3) EUT L 304 af 22.11.2011, s. 18.